LV
3.7.2023.
Eiropas Savienības Oficiālais Vēstnesis
C 235/69
Prasība, kas celta 2023. gada 16. maijā – Symrise/Komisija (Lieta T-263/23) (2023/C 235/82) Tiesvedības valoda – angļu Lietas dalībnieki Prasītājs: Symrise AG (Holzminden, Vācija) (pārstāvji: T. Kuhn, M. Rust, T.-M. Wienke, L. Bär un J. Jourdan, advokāti) Atbildētāja: Eiropas Komisija
Prasījumi Prasītāja prasījumi Vispārējai tiesai ir šādi: — atcelt Komisijas 2023. gada 10. februāra Lēmumu C(2023) 1103 final, ar kuru ir uzdots veikt pārbaudi Symrise AG un visos tās tieši vai netieši kontrolētajos meitasuzņēmumos atbilstoši Padomes Regulas (EK) Nr. 1/2003 (1) 20. panta 4. punktam (AT.40826 – Rose); — piespriest Komisijai atlīdzināt tiesāšanās izdevumus.
Pamati un galvenie argumenti Savas prasības pamatošanai prasītājs izvirza divus pamatus. 1.
Ar pirmo prasības pamatu tiek apgalvots prasītāja pamattiesību uz privāto telpu un privātās dzīves neaizskaramību, kas garantētas Pamattiesību hartas 7. pantā, pārkāpums.
Prasītājs apgalvo, ka Lēmums, ar kuru ir noteikta prasītāja privāto telpu pārbaude, esot i) patvaļīgs, jo Komisijai neesot pietiekamu norāžu, kas sniegtu saprātīgu pamatojumu tam, lai prasītāju turētu aizdomās jebkādā konkurences tiesību pārkāpumā, un ii) nesamērīga iejaukšanās tās pamattiesībās uz privāto telpu un privātās dzīves neaizskaramību tāpēc, ka tas neesot ierobežots laikā. 2.
Ar otro pamatu tiek apgalvots Regulas (EK) Nr. 1/2003 20. panta 4. punkta un Komisijas pienākuma norādīt pamatojumu, kas noteikts LESD 296. panta 2. punktā, pārkāpums.
Prasītājs apgalvo, ka lēmumā neesot ievērots Komisijas pienākums skaidri un precīzi konkretizēt pārbaudes priekšmetu, tādējādi pārkāpjot Regulas (EK) Nr. 1/2003 20. panta 4. punktu un Komisijas pienākumu skaidri norādīt lēmumu pamatojumu.
Precīzāk, lēmuma formulējums neļaujot prasītājam saprast pārbaudes apmēru un tātad īstenot tā tiesības uz aizstāvību.
(1)
Padomes Regula (EK) Nr. 1/2003 (2002. gada 16. decembris) par to konkurences noteikumu īstenošanu, kas noteikti Līguma 81. un 82. pantā (OV 2003 L 1, 1. lpp.).
Prasība, kas celta 2023. gada 11. maijā – VDK/Komisija (Lieta T-265/23) (2023/C 235/83) Tiesvedības valoda – vācu Lietas dalībnieki Prasītāja: Verband der Deutschen Kutter- und Küstenfischer e.V. (VDK) (Hamburga, Vācija) (pārstāvis: M. Hoffmann, advokāts) Atbildētāja: Eiropas Komisija